Το ταξίδι στην Ελλάδα έμελλε να είναι το τελευταίο της...

Ζούσε έναν καθημερινό εφιάλτη και αποφάσισε να βάλει τέλος στη ζωή της για να τον αποφύγει... Μια Βρετανή τουρίστρια ήρθε στη χώρα μας το περασμένο καλοκαίρι για διακοπές, όμως έπεσε θύμα βιασμού και έκτοτε η ζωή της άλλαξε προς το χειρότερο.

Η νεαρή κοπέλα δεν κατάφερε ούτε να ξεπεράσει το σοκ ούτε και το ενδεχόμενο να μην αποδοθεί δικαιοσύνη, με αποτέλεσμα να κόψει το νήμα της ζωής της μόλις στα 18 χρόνια της.

Η Τζούλι Κρόου δέχθηκε δύο φορές επίθεση στο νησί. Η πρώτη -που ήταν μάλιστα διπλή- σημειώθηκε κατά τη διάρκεια της πρώτης νύχτας διαμονής της στο νησί, στις 16 Αυγούστου, όταν ένας άνδρας την άρπαξε και προσπάθησε να τη φιλήσει και ένας άλλος προσπάθησε να βάλει το χέρι του μέσα στο παντελόνι της, όμως εκείνη κατάφερε να διαφύγει.

Ωστόσο, δύο βράδια μετά, της έριξαν ναρκωτικά στο ποτό και την ίδια νύχτα έπεσε θύμα βιασμού. Σύμφωνα με μαρτυρίες, στο κλαμπ μαζί με τα κορίτσια υπήρχε ένας ξανθός άνδρας, πιθανότατα από τη Σουηδία, ο οποίος χόρευε μαζί τους. Καθώς η νύχτα κυλούσε, ο άνδρας αυτός έβαλε τον αντίχειρά του στο στόμα της Τζούλι και οι γύρω της υποψιάστηκαν ότι μπορεί να της έδωσε κάτι να καταπιεί μαζί με αυτό.

Η 18χρονη άρχισε να ζαλίζεται και λίγο αργότερα αποχαιρέτησε τις φίλες της και επέστρεψε στο δωμάτιο για να κοιμηθεί. Η Τζούλι γνώρισε έναν άλλο νεαρό άνδρα έξω από το διαμέρισμά της, ο οποίος την προσκάλεσε στο δικό του, όμως εκείνη αρνήθηκε και πήγε να κοιμηθεί.

Οι φίλες της επέστρεψαν σπίτι αργότερα με κάποια αγόρια και προσπάθησαν να ξυπνήσουν την Τζούλι για να πάνε όλοι μαζί στην πισίνα, όμως εκείνη ήταν εξαντλημένη. Ωρες αργότερα, η Τζούλι άνοιξε τα μάτια της και έπαθε σοκ, καθώς αντίκρισε αίμα στο κρεβάτι της. Η νεαρή κοπέλα, έφερε επίσης μελανιές και μώλωπες στο σώμα της και έτσι κατάλαβε ότι «κάτι απαίσιο της είχε συμβεί», χωρίς όμως να ξέρει τι ακριβώς.

Η μητέρα της Τζούλι, Αννα, μιλώντας στη «Mirror», περιέγραψε τον εφιάλτη που βίωνε η κόρη της: «Η Τζούλι που επέστρεψε από την Ελλάδα λειτουργούσε σε δύο διαφορετικά επίπεδα. Σε ένα λειτουργικό και σε ένα δεύτερο στο οποίο πάλευε να καλύψει τα κενά μνήμης που είχε από τον βιασμό. Μας προειδοποίησε ο σύμβουλος στο κολέγιό της ότι θα χρειαστεί να παρακολουθείται από ειδικό και ότι βρίσκεται σε πολύ ευάλωτο στάδιο».

Ο πόνος της μητέρας είναι μεγάλος, ωστόσο πήρε την απόφαση να μιλήσει δημόσια για το τι συνέβη στο παιδί της, ώστε να προειδοποιήσει και άλλα παιδιά και ειδικά στην ηλικία της αδικοχαμένης κόρης της στην οποία είναι και περισσότερο ευάλωτα.

«Η ίδια δεν ήθελε να κρύβει πλέον το τι της συνέβη και για αυτό και εμείς μιλάμε δημόσια. Σκοπός μας είναι οι γονείς και οι νέοι άνθρωποι να είναι προσεκτικοί και να γνωρίζουν ότι εκεί έξω υπάρχουν επιτήδειοι που επιτίθενται σε μικρά παιδιά».